b'\n_START_ARTICLE_\nProgram usposabljanja vodstvenih delavcev\n_START_PARAGRAPH_\nProgram usposabljanja vodstvenih delavcev (ETP) je program, ki ga je Evropska komisija ustanovila z namenom pove\xc4\x8dati izvoz evropskih proizvodov in storitev na japonski in ju\xc5\xbenokorejski trg.._NEWLINE_ETP je bil ustanovljen z namenom, da bi evropskim poslovne\xc5\xbeem in njihovim podjetjem nudil poslovna, jezikovna in kulturna znanja, potrebna za premostitev ovir na poti do uspe\xc5\xa1nega preboja na japonskem in ju\xc5\xbenokorejskem trgu. Izkazalo se je namre\xc4\x8d, da se evropska podjetja posebej te\xc5\xbeko prilagajajo oz. razumejo kulturne, ekonomske in jezikovne posebnosti teh dveh de\xc5\xbeel in zato te\xc5\xbeko razvijejo ustrezne tr\xc5\xbene strategije. Na\xc4\x8din poslovanja je namre\xc4\x8d tako izrazito druga\xc4\x8den od evropskega, da podjetja in poslovne\xc5\xbei potrebujejo posebne ve\xc5\xa1\xc4\x8dine in znanja, zato da bi uspeli. ETP tako \xc5\xbee od svoje ustanovitve leta 1979 nudi evropskim podjetjem znatno pomo\xc4\x8d pri razvoju poslovanja._NEWLINE_Z okoli 1.100 diplomanti iz ve\xc4\x8d kot 800 podjetij \xe2\x80\x93 vklju\xc4\x8dujo\xc4\x8d 15 od 20-ih najve\xc4\x8djih evropskih podjetij ter mno\xc5\xbeico majhnih in srednje velikih podjetij (SME) \xe2\x80\x93 je ETP najstarej\xc5\xa1i in najuspe\xc5\xa1nej\xc5\xa1i izobra\xc5\xbeevalni program Evropske unije.\n_START_SECTION_\nPovzetek programa\n_START_PARAGRAPH_\nGlavni cilj ETP je podpreti sodelujo\xc4\x8de do te mere, da lahko po zaklju\xc4\x8dku programa za svoja podjetja uspe\xc5\xa1no razvijejo strategije za vstop na tr\xc5\xbei\xc5\xa1\xc4\x8de. ETP je zastavljen na na\xc4\x8din, da tako poslovne\xc5\xbei kot njihova podjetja pridobijo trajne prednosti._NEWLINE_Sodelujo\xc4\x8dim omogo\xc4\x8di lokalno izku\xc5\xa1njo ter spoznavanje japonskega in korejskega poslovnega in kulturnega okolja, pri \xc4\x8demer je cilj razviti udele\xc5\xbeenca programa v strokovnjaka za ta dva visoko specializirana trga. Podjetja imajo dostop do klju\xc4\x8dnih notranjih informacij, ki jim pomagajo razumeti tako dru\xc5\xbebo kot vedenje potro\xc5\xa1nika. Ne nazadnje, program odpira mo\xc5\xbenosti za povezave in mre\xc5\xbeenje, ter tako udele\xc5\xbeencu omogo\xc4\x8di razvoj t. i.\xc2\xa0\xc2\xbbUnique Selling Point\xc2\xab\xc2\xa0na vedno bolj zahtevnem trgu zaposlovanja._NEWLINE_Program nudi kombinacijo razli\xc4\x8dnih metod pou\xc4\x8devanja, obiske lokacij, gostujo\xc4\x8de govornike ter mre\xc5\xbeenja kot tudi mo\xc5\xbenost delovne prakse oz. prakti\xc4\x8dnega usposabljanja, kar omogo\xc4\x8da sodelujo\xc4\x8dim uporabo znanja v praksi ter takoj\xc5\xa1nji prenos le-tega v svoja podjetja._NEWLINE_Letni 45-tedenski program za evropske poslovne\xc5\xbee je sestavljen iz treh modulov:_NEWLINE_1. Za\xc4\x8detni modul znotraj EU: 3-tedenski intenzivni te\xc4\x8daj na temo kulture, zgodovine in civilne dru\xc5\xbebe Japonske ter Koreje na University of London - School of Oriental and African Studies_NEWLINE_2. Poglobljeni modul na sami lokaciji: 30-tedenski poslovni in intenzivni jezikovni te\xc4\x8daj na Waseda-University v Tokiu ali na presti\xc5\xbeni Yonsei-University v Seulu._NEWLINE_3. Delovna praksa: 12-tedenska delovna praksa v japonskem ali korejskem podjetju, z namenom prenosa novo pridobljenih ve\xc5\xa1\xc4\x8din in znanja v prakso.\n_START_SECTION_\nPostopek prijave in kriteriji izbora\n_START_PARAGRAPH_\nETP je odprt za poslovne\xc5\xbee, ki so dr\xc5\xbeavljani EU ter so zaposleni v podjetju s sede\xc5\xbeem v EU._NEWLINE_Dodatno mora imeti nosilno podjetje najmanj 5 zaposlenih, najmanj 500.000 EUR prihodkov in sposobnost dokazati aktiven interes za vstop oziroma raz\xc5\xa1iritev poslovanja na japonskem ali korejskem trgu._NEWLINE_Ostale zahteve za sodelujo\xc4\x8de so odli\xc4\x8dno obvladovanje angle\xc5\xa1kega jezika ter, odvisno od stopnje izobrazbe, 3-5 let poklicnih izku\xc5\xa1enj na vodstvenem polo\xc5\xbeaju. Postopek prijave vklju\xc4\x8duje skupno prijavo udele\xc5\xbeenca in njegovega podjetja preko ETP spletne strani. Po koncu postopka so najbolj obetavni kandidati povabljeni v Bruselj, kjer opravijo intervju znotraj katerega so ocenjene klju\xc4\x8dne zahtevane ve\xc5\xa1\xc4\x8dine. 45 kandidatov je izbranih za program na Japonskem in 15 za Ju\xc5\xbeno Korejo.\n_START_SECTION_\nFinan\xc4\x8dna podpora\n_START_PARAGRAPH_\nEvropska komisija podpira udele\xc5\xbeence ETP programa s:_NEWLINE_\xe2\x80\xa2 financiranjem celotnega ETP programa usposabljanja;_NEWLINE_\xe2\x80\xa2 \xc5\xa1tipendijo za vsakega udele\xc5\xbeenca ETP programa, in sicer v vi\xc5\xa1ini 26.400 \xe2\x82\xac letno za Japonsko ter 24.000 \xe2\x82\xac letno za Ju\xc5\xbeno Korejo._NEWLINE_Nosilna podjetja se spodbuja, vendar k temu niso zavezana, da prispevajo za stro\xc5\xa1ke bivanja udele\xc5\xbeenc a.\n_START_SECTION_\nZgodovina / Ozadje\n_START_PARAGRAPH_\nVzpostavljen v letu 1979 je bil Program usposabljanja vodstvenih delavcev (ETP) razvit ob upo\xc5\xa1tevanju izjemne gospodarske rasti Japonske v tistem \xc4\x8dasu. Evropska komisija je v tistem \xc4\x8dasu spoznala, da rasto\xc4\x8de japonsko gospodarstvo ponuja ogromno poslovnih prilo\xc5\xbenosti za evropska podjetja._NEWLINE_Glede na to, da se poslovne prakse na Japonskem bistveno razlikujejo od evropskih, je japonski trg pogosto prestavljal problem za evropska podjetja. Posledi\xc4\x8dno je bil razvit ETP, z namenom da se udele\xc5\xbeence in njihova podjetja seznani s potrebnimi orodji in znanji za uspeh na tem tr\xc5\xbei\xc5\xa1\xc4\x8du._NEWLINE_V letu 1980 je znotraj 18-mese\xc4\x8dnega programa diplomiralo prvih 21 udele\xc5\xbeencev. V naslednjih letih se je popularnost programa postopoma pove\xc4\x8devala in tako je Evropska komisija leta 1993 lahko pozdravila 500. diplomiranca programa._NEWLINE_V letu 1995 je Evropska komisija prvi\xc4\x8d objavila \xc5\xa1tudijo uspe\xc5\xa1nosti udele\xc5\xbeencev ETP programa. Rezultati: prihodki sodelujo\xc4\x8dih podjetij so se pove\xc4\x8dali za desetkrat v prvih desetih letih po sodelovanju v programu, 65% vseh diplomirancev pa je napredovalo v top management v svojem podjetju._NEWLINE_Zaradi velikega uspeha na Japonskem je v letu 2002 Evropska komisija program raz\xc5\xa1irila tudi na Ju\xc5\xbeno Korejo, ki je bele\xc5\xbeila visoko gospodarsko rast. Evropska podjetja so imela namre\xc4\x8d tudi na tem trgu precej te\xc5\xbeav pri realizaciji poslovnih prilo\xc5\xbenosti, kar je bila posledica trgovskih ovir zaradi razdalje, poslovnega okolja ter kulturnih ter jezikovnih razlik. Tako kot na Japonskem je Evropska komisija polo\xc5\xbeaj prepoznala kot prilo\xc5\xbenost, da omogo\xc4\x8di uspe\xc5\xa1en preboj na trg preko ciljnega programa usposabljanja._NEWLINE_V letu 2006 je bil v skladu s stalno spreminjajo\xc4\x8dim se poslovnim okoljem programski kurikulum revidiran in skraj\xc5\xa1an na 12 mesecev_NEWLINE_V letu 2010 je diplomiral 1000. udele\xc5\xbeenec programa ._NEWLINE_V letu 2011 je bil program po kratkem premoru ponovno zagnan z novo vizualno podobo ter kraj\xc5\xa1im, 45-tedenskim kurikulumom, ki bolje odra\xc5\xbea aktualne potrebe sodelujo\xc4\x8dih podjetij.\n_START_SECTION_\nPrihodnost\n_START_PARAGRAPH_\nKljub dejstvu, da se je gospodarska rast na Japonskem in v Koreji umirila, Evropska komisija ti dve tr\xc5\xbei\xc5\xa1\xc4\x8di \xc5\xa1e vedno prepoznava kot velik potencial, saj zasedata 6. in 9. mesto na letvici najve\xc4\x8djih trgovskih partnerjev Evropske unije._NEWLINE_Rasto\xc4\x8de \xc5\xa1tevilo evropskih podjetij, ki delujejo na tem tr\xc5\xbei\xc5\xa1\xc4\x8du, je klju\xc4\x8dni strate\xc5\xa1ki imperativ za Evropsko komisijo. Japonska, drugo najve\xc4\x8dje svetovno gospodarstvo, ima stabilno in visoko razvito dru\xc5\xbebo. S 127 milijoni prebivalcev trg deluje kot klju\xc4\x8dno vozli\xc5\xa1\xc4\x8de za regijo, predstavlja upo\xc5\xa1tevanja vredno kupno mo\xc4\x8d in posledi\xc4\x8dno velike poslovne prilo\xc5\xbenosti za evropska podjetja. Ju\xc5\xbena Koreja ponuja dinami\xc4\x8dno in odprto ekonomijo z visokim per capita dohodkom._NEWLINE_V letu 2011 je Ronan Lyons, ekonomist na Univerzi Oxford, izvedel \xc5\xa1tudijo v imenu Evropske komisije. Poro\xc4\x8dilo z naslovom \xe2\x80\x98Program usposabljanja vodstvenih delavcev: EU trgovina z Japonsko in Korejo je obravnavalo trgovanje EU z Japonsko in Korejo ter u\xc4\x8dinke ETP nanj ._NEWLINE_Kot je navedeno v poro\xc4\x8dilu, ve\xc4\x8dina \xc4\x8dlanic EU pomembno manj trguje z Japonsko in Korejo kot z Avstralijo, drugo razvito ekonomijo, ki je locirana na podobni razdalji. To ka\xc5\xbee na to kako so pri maksimiziranju trgovskih in izvoznih prilo\xc5\xbenosti poleg razdalje pomembni tudi drugi faktorji kot so kultura, jezik, tarife in poslovno okolje._NEWLINE_V primeru, da bi bile te ovire prese\xc5\xbeene, poro\xc4\x8dilo ocenjuje, da bi se v naslednjih 8 letih odprl trgovski potencial v vi\xc5\xa1ini 20 do 40 milijard EUR za evropska podjetja, ki trgujejo z Japonsko in Korejo._NEWLINE_S trgovskim sporazumom med EU in Ju\xc5\xbeno Korejo, ki je stopil v veljavo v letu 2011, je bil narejen prvi korak v smeri ukinitve trgovskih ovir in napoveduje se \xc5\xbee podoben sporazum z Japonsko._NEWLINE_Kot navaja Evropska komisija bo ETP \xc5\xa1e naprej deloval kot neprecenljiv instrument za izkori\xc5\xa1\xc4\x8danje potenciala japonskega in korejskega trga za evropska podjetja._NEWLINE_Z besedami Tung-Lai Margue, Vodje slu\xc5\xbebe za instrumente zunanje politike pri Evropski komisiji: \xe2\x80\x9cV zadnjih 30. letih je ETP postal klju\xc4\x8dni instrument pri podpori \xc5\xa1iritve evropskih podjetij na japonski in korejski trg, saj nudi pomo\xc4\x8d pri razumevanju poslovnih praks ter pomaga premostiti jezikovne in kulturne ovire na poti do uspe\xc5\xa1nega poslovnega sodelovanja.\xe2\x80\x9d.'